Udbud: Trådløst labelsystem til eksisterende lagerstyringssystem og kassesalg

Ilva Max Jessen, Terndrup søger efter en kompetent rådgiver til at føre os sikkert igennem processen med at afsøge markedet for digitale labelsystemer til lagerstyring og sikre ukompliceret implementering af samme.

**Fagligt indhold:**

Projektet tager udgangspunkt i et ønske om indførelse af et trådløst labelsystem til vores eksisterende lagerstyringssystem og kassesalg.

Vi har brug for sparring til hvilket system, der er optimalt for en møbelforretning, og hvorledes vi får et nyt system implementeret på den mest hensigtsmæssige måde. I forbindelse med selve implementeringen er der ligeledes et behov for sidemandsoplæring.

Vi benytter os af Business Central (version 17), men forventer en opgradering til version 20 i nærmeste fremtid. Vores løsning er leveret af Navipartner.

**Om os:**

ILVA Max Jessen er et privatejet møbelhus på 7500 m2 beliggende i Terndrup. Vi er 32 fastansatte udover 4-6 weekendsælgere og har desuden en indretningsarkitekt tilknyttet.

Vi har ca. 700.000 varevarianter og omkring 30.000 lagerførte varer fordelt på tre fysiske lokationer, som ligger i gåafstand fra hinanden.

**Digitale udfordringer:**

På nuværende tidspunkt har vi ikke fuldstændig status på vores lagerbeholdning. I oktober 2020 åbnede vi en ny afdeling, Max Outlet, som fysisk ikke ligger på samme adresse som den eksisterende Max Jessen. Det sammenholdt med, at salget på vores webshop er steget med flere 100% de seneste år, har medført at det er endnu mere essentielt at have kontrol over lagerbeholdningen, således at vi ikke risikerer at sælge den samme vare flere gange.

Vores behov

* Sparring vedrørende integration i Business Central, opsætning af hardware, samt labellayout til de to labelsystemer
* Uddannelse i brug af labelsystemet
* Sidemandsoplæring ved indkøring
* Sparring vedrørende procedurer for afvikling af status
* I øvrigt viden om, hvordan løbende support på systemet håndteres.

**Økonomi**

Vi ønsker en fast pris på forløbet baseret på sparringsmøder, forberedelse, implementering, uddannelse, oplæring mm. samt evt. materialer, forplejning og transport.

Budgetramme: 100.000 DKK.

**Tidsplan**

Der forventes opstart af forløbet primo september og afslutning senest 30/11 i indeværende år.

**Tildelingskriterier**

**I bedømmelsen af leverandører lægger vi vægt på følgende**

-  at I har dokumenteret erfaring med at gennemføre rådgivningsforløb indenfor lagerstyring.

-  at I har en generel erfaring med møbelbranchen

-  at I har en generel viden om lagerstyringsløsninger til en møbelforretning.

Deadline for besvarelse: 25/8-2022